কখনও বাঁ পায়ে ডিফেন্ডারের মাথার ওপর দিয়ে বল জাগলিং করে নিয়ে বেরিয়ে যাচ্ছেন। কখনও আবার অবিশ্বাস্য ড্রিবলিংয়ে ছিটকে দিচ্ছেন প্রতিপক্ষের খেলোয়াড়কে। লিওনেল মেসির এমন ছবি দেখে দেখে অভ্যস্ত ফুটবলভক্তরা। কিন্তু নতুন এই মেসি আসলে ১৪ বছরের লিও।
বার্সেলোনা ক্লাব আবেগপূর্ণ একটি ভিডিও প্রকাশ করেছে বুধবার। সেখানে এই প্রথম খুদে মেসির অসাধারণ ফুটবল প্রতিভার নমুনা দেখা যাচ্ছে। টুইটারে মুহূর্তের মধ্যে সেই ছবি হুল্লোড় ফেলে দেয়। শৈল্পিক ছোঁয়ায় খুদে মেসি পেরিয়ে যাচ্ছেন একের পর এক বাধা, তখন থেকেই ছিল এই ছবি। 
২০০১ সালে আর্জেন্তিনার নিউওয়েল’স ওল্ড বয়েজ থেকে লা মাসিয়া অ্যাকাডেমিতে আগমন মেসির। সর্বকালের সেরা ফুটবলারদের অন্যতম মেসির বেড়ে ওঠার সেই অজানা ভিডিও ভক্তদের কাছে বড়দিনের উপহার হিসাবে প্রকাশ করেছে বার্সেলোনা। গোলগাল মুখ। ঘাড় পর্যন্ত নেমে এসেছে লম্বা চুল। মুখে পরিচিত হাসি। 
ভিডিওতে দেখা গিয়েছে ডাগ-আউটে মেসি যতটা শান্ত, মাঠে নামলেই নিমেষে পাল্টে গিয়েছে সেই ধীরস্থির মনোভাব। বেরিয়ে এসেছে এক চঞ্চল বিস্ময় বালক। অত ছোট বয়সেই প্রতিপক্ষের চার-পাঁচজন ডিফেন্ডারকে হেলায় ড্রিবল করে বেরিয়ে যাচ্ছেন। ফুটবলের নানা শিল্প তখনই তাঁর আয়ত্তে। তবে খুদে মেসির কিন্তু বাঁ পায়ের সঙ্গে ডান পা’ও সচল ছিল। গোলকিপারকে কাটিয়ে একটি গোল ডানপায়েও করতে দেখা গিয়েছে মেসিকে। আবার ফ্রি-কিক থেকে নেওয়া বাঁ পায়ের শট পোস্টের দূরুহ কোণ দিয়ে পাঠিয়ে দিয়েছেন জালে। 
তবে খুদে মেসির গায়ে তখও পাকাপাকিভাবে ১০ নম্বর জার্সি ওঠেনি। কখনও তাঁকে কেলতে দেখা গিয়েছে ৯ নম্বর পরে, কখনও আবার ১০ বা ১১ পরে। ভিডিওতে দেখানো হয়েছে একটি সাক্ষাৎকারও। লা মাসিয়া যুব দলের হয়ে ম্যাচ জিতে উল্লসিত মেসির মন্তব্য, ‘‘আমি একাই পাঁচটি গোল করেছি। আশা করি, আরও বেশি গোল করে এভাবেই এগিয়ে যেতে পারব।’’
মেসির এই সাক্ষাৎকারের অংশটি দেখে ভারতীয় বিস্ময় বালকের কথা মনে পড়ে যেতে পারে। মাথাভর্তি কোঁকড়ানো চুলের সচিন তেন্ডুলকরের ছোটবেলার এমনই একটি ভিডিও ছিল। যা এখনও ইউটিউবে গিয়ে খুব সহজেই দেখা যায়। ইমরান, আক্রম, ইউনিস’দের মতো কিংবদন্তি পেসারদের খেলতে রওনা হওয়ার আগে সেই ভিডিওতে মুম্বইয়ের ময়দানে দাঁড়িয়ে অভিনেতা টম অল্টার’কে বিস্ময় বালক বলছেন, ‘‘কম বয়স নিয়ে কথাবার্তা হচ্ছে। কিন্তু আমি মনে করি এটাই জাতীয় দলে খেলার সঠিক সময়।’’ আরও মন্তব্য ছিল, ‘‘জোরে বোলারদের বিরুদ্ধে খেলতে ভালবাসি। বল সোজা ব্যাটে আসে। তাতে সুবিধাই হয়।’’ ধরে নেওয়া হয় এটিই ছিল তেন্ডুলকরের প্রথম ভিডিও সাক্ষাৎকার। বলে না, কিংবদন্তিরা একইরকমভাবে ভাবেন! 
দেখুন সেই ভিডিও—